Eläkkeensaajien Keskusliiton sosiaalipoliittinen asiantuntija Tarja Pajunen pitää käsittämättöminä hallituksen aikomusta vähentää hoivahenkilöstön vähimmäismitoitusta 0,5:stä 0,4:ään hoitajaan vanhusta kohden.

Hallitus alentaa vanhainkotien ja muun ympärivuorokautisen hoivahenkilöstön määrää.

Hallitus aikoo vähentää vanhuspalvelussa hoivahenkilön mitoitusta 0,4 hoitajaan vanhusta kohden.

Vanhuspalvelujen asiantuntija pitää vähennystä kestämättömänä.

Asiantuntijoiden mukaan vanhustyössä on jo nyt pulaa hoitohenkilökunnasta. Kuvituskuva. ANTTI NIKKANEN

– Toivon, ettei tämä mene läpi. Mitoitus on jo nyt niukka, toteaa sosiaalipoliittinen asiantuntija Tarja Pajunen Eläkkeensaajien Keskusliitosta hallituksen aikeeseen nipistää vanhuspalvelujen hoivahenkilöstön määrää entisestään.

Hän toteaa, että niukat resurssit näkyvät jo nyt.

– Nyt puhutaan siitä, että asenne, ammattitaito ja johtaminen ratkaisevat. Kyllä ratkaisu on se, että on niitä käsipareja auttamassa, Pajunen toteaa.

Hän sanoo, että Valvira on aiemmin tehnyt kyselyn, jonka mukaan laitoksissa esiintyi kaltoinkohtelua.

– Jos ihmiset ovat liian kovilla, niin totta kai se alkaa näkymään. Resurssipula johtaa siihen, ettei aika riitä.

Pajunen korostaa, että myös hoivahenkilöstön asenteen on oltava kohdillaan, ammattitaidolla on merkitytä ja johtaminen ratkaisee paljon, mutta käytännössä tarvitaan käsiä tekemään itse hoitotyö.

– Asioita pitää katsoa rinnakkain. Ei kukaan terveydenhuollon ammattilainen loputtomasti veny eikä jousta ja jaksa.

Jaksaminen koetuksella

Pajunen on vanhustenhoidon lisäksi erittäin huolissaan henkilöstön jaksamisesta.

– Kuka kantaa huolta siitä, miten työpaikoilla jäävät ihmiset jaksavat tehdä työtään? Miten hoitaa apua tarvitsevaa ihmisistä, kun ei olekaan faktisesti tarpeeksi käsipareja? Tässä keskustelussa on koko ajan laitettu rinnakkain johtaminen ja asenne sekä käsiparit. Mutta molempia tarvitaan, Pajunen painottaa.

– Ihmiset ovat nyt jo kovilla. Kun mitoitus vähennetään, niin miten sillä johtamisella korvataan ne kädet, Pajunen kysyy.

– Se suoraan sanottuna tuntuu käsittämättömältä.

Pajunen sanoo, että laitosten lisäksi myös kotihoidon työntekijät ovat tiukilla.

– Hallitus haluaa, että ihmiset ovat kotona mahdollisimman pitkään. Sekin pitäisi huomioida, miten ammattilaiset kotihoidossa jaksavat ihmisiä tukea ja auttaa. Hekin ovat kovilla. Ja laitoshoito on vasta viimesijainen paikka, ja siellä on mitoitus entisestään huonompi.

Huoli omaisista

Pajunen kantaa huolta myös vanhusten omaisista. Hänen mielestään enää ei ole mahdollista siirtää lisää vastuuta omaisille.

– Haluan muistuttaa siitä, että omaiset kantavat erittäin suurta vastuuta jo nyt. He kantavat jo nyt uupumukseen asti huolta omaisista. Ikäihmiset hoitavat ikääntyneitä vanhempiaan. Työssä käyvät ihmiset viettävät viikonloput ja illat sairaalassa, soittelevat ja huolehtivat, Pajunen kuvailee.

– Kuinka paljon ajatellaan sitä, miten tämä keskustelu aiheuttaa omaisille huolta ja hätää. Kaikilla ei ole mahdollisuutta omaishoitoon, hän jatkaa.

Hänen mielestään ei ole oikein, että omaisten vastuuta pitäisi lisätä.

– He kantavat vastuunsa jo tänä päivänä, Pajunen toteaa.

Hoitajamitoituksen muutoksesta uutisoi ensimmäisenä Yle.